മനോരമ തമ്പുരാട്ടി

പതിനെട്ടാം നൂറ്റാണ്ടിൽ കേരളത്തിൽ ജീവിച്ചിരുന്ന ഒരു പ്രശസ്ത സംസ്കൃതപണ്ഡിതയായിരുന്നു മനോരമ തമ്പുരാട്ടി (1760-1828). സാമൂതിരി രാജവംശത്തിന്റെ താവഴിയിൽ പെട്ട കോട്ടക്കൽകിഴക്കേ കോവിലകത്തെ അംഗമായിരുന്നു അവർ. ഒരു രാജകുടുംബാംഗമെന്ന നിലയിൽ, അന്നത്തെ സാമൂഹ്യപരിമിതികളിൽ നിന്നു വ്യത്യസ്തമായി, സംസ്കൃതഭാഷ അഭ്യസിക്കാനും അതിൽ വ്യുൽപ്പത്തി നേടാനും മനോരമത്തമ്പുരാട്ടിയ്ക്കു് അവസരം ലഭിച്ചു. ചെറുപ്രായത്തിൽ തന്നെ സംസ്കൃതഭാഷയിലും കൃതികളിലും പാണ്ഡിത്യം പ്രകടിപ്പിച്ചു.

തിരുവിതാംകൂർ മഹാരാജാവായിരുന്ന കാർത്തികത്തിരുനാൾ ബാലരാമവർമ്മയുടെ (1724-98) സമകാലീനയായിരുന്നു മനോരമ. കൊല്ലവർഷം 964-ൽ ടിപ്പുവിന്റെ മലബാർ ആക്രമണത്തെ തുടർന്നു് അവർ കോട്ടക്കൽ വിട്ട് തിരുവിതാംകൂറിൽ അഭയം പ്രാപിച്ചു. ഇക്കാലത്താണു് കാർത്തിക തിരുനാളിന്റെ ബാലരാമ ഭാരതം ഉൾപ്പെടെയുള്ള പല സാഹിത്യകൃതികളും രചിക്കപ്പെട്ടതു്. ഈ കൃതികൾ പൂർത്തിയാക്കുവാൻ മനോരമത്തമ്പുരാട്ടിയുടെ നിർദ്ദേശങ്ങളും അഭിപ്രായങ്ങളും ഏറെ സഹായിച്ചു. ബാലരാമവർമ്മയും മനോരമ തമ്പുരാട്ടിയും തമ്മിലുള്ള സാഹിത്യസംബന്ധമായ സംവാദങ്ങളും എഴുത്തുകുത്തുകളും ചരിത്രപ്രാധാന്യമുള്ളതായി കരുതപ്പെടുന്നു.

അനുഗൃഹീത കവയിത്രി എന്നു കേരളം മുഴുവൻ അറിഞ്ഞിരുന്നെങ്കിലും ഏതാനും ശ്ലോകങ്ങൾ ഒഴികെ അവരുടെ ഭൂരിഭാഗം കൃതികളും കണ്ടെടുക്കപ്പെട്ടിട്ടില്ല.

സംസ്കൃതവ്യാകരണനിയമങ്ങളും സാമാന്യലോകവ്യവഹാരവും ബന്ധിപ്പിച്ചുകൊണ്ട് മനോരമത്തമ്പുരാട്ടി ശ്ലേഷാർത്ഥത്തിൽ എഴുതിയ ചില ശ്ലോകങ്ങൾ പ്രസിദ്ധമാണു് . ഉദാ:
"യസ്യ ഷഷ്ഠീ ചതുർത്ഥീ ച
വിഹസ്യ ച വിഹായ ച
അഹം കഥം ദ്വിതീയാ സ്യാത്
ദ്വിതീയാ സ്യാമഹം കഥം?"

"ശുദ്ധ അവ്യയങ്ങളായ 'വിഹസ്യ' എന്നതു് ഷഷ്ഠിയും 'വിഹായ' എന്നതു് ചതുർത്ഥിയും വിഭക്തിരൂപങ്ങളാണെന്നും പ്രഥമാവിഭക്തിയിലുള്ള 'അഹം' എന്നതു് ദ്വിതീയാരൂപമാണെന്നും കരുതുന്ന ഒരാൾക്കു് ഞാനെങ്ങനെ ദ്വിതീയാ (പത്നി) ആകും?" എന്നാണു് ഈ ശ്ലോകത്തിന്റെ പൊരുൾ. ഒട്ടും അഭ്യസ്തവിദ്യനല്ലാത്ത ഒരു ബ്രാഹ്മണനെയായിരുന്നു മനോരമത്തമ്പുരാട്ടിക്കു് ഭർത്താവായി സ്വീകരിക്കേണ്ടി വന്നതത്രേ. അതേ സമയം തിരുവിതാംകൂറിലെ അശ്വതി തിരുനാൾ രാജകുമാരനുമായുള്ള വിനിമയങ്ങൾക്കിടെ അവർ രചിച്ചിരുന്ന കവിതകളിലും ശ്ലോകങ്ങളിലും അതീവകാൽപ്പനികപ്രമേയങ്ങൾ  ഉൾപ്പെട്ടിരുന്നു.  

അവലംബം

വർഗ്ഗം:കേരളത്തിലെ സംസ്കൃതപണ്ഡിതർ

അവർ തിരുവിതാംകൂർ നാടുവാഴി ആയിരുന്ന കാർത്തിക തിരുന്നാൾ ബാലരാമ വർമ്മ(ധർമ രാജ)യുടേയും സമകാലീനയായിരുന്നു. മൈസൂരിലെ ടിപ്പു സുൽത്താൻമലബാർ കീഴടക്കിയപ്പോൾ അവർ തിരുവിതാം കൂറിലാണ് അഭയം തേടിയത്. അക്കാലത്താണ് രാജാവ് ബാലരാമ ഭാരതം രചിച്ചത്. അതിന്റെ രചന നല്ല രീതിയിലാക്കാൻ തമ്പുരാട്ടിയുടെ അഭിപ്രായങ്ങളും നിർദ്ദേശങ്ങളും സഹായിച്ചു.